1.V podporo oživitvi gospodarstva

Krepitev evropskega gospodarstva in spodbujanje naložb za ustvarjanje delovnih mest in rast ostaja najpomembnejša prednostna naloga Komisije. Glede na spomladanske napovedi se rast v Evropi kljub zahtevnejšim svetovnim razmeram nadaljuje. Ravni zaposlenosti se povečujejo, čeprav prepočasi, javnofinančni primanjkljaj pa se še naprej zmanjšuje. Pogoji za povečanje naložb so se še izboljšali. Kljub temu, da so ta znamenja spodbudna, si je treba še naprej prizadevati za čim bolj tvorni trikotnik strukturnih reform, odgovorne fiskalne politike in naložb.

Inovacije spodbujajo konkurenčnost, produktivnost in ustvarjanje novih delovnih mest ter so zato bistvene za spodbujanje evropske rasti. Da bi se inovacije lahko izvajale, podjetja in podjetniki potrebujejo spodbude in sposobnost vlaganja. Potrebujejo potencial talentov in vedeti morajo, da bodo lahko širili in prodali svoje izdelke in storitve na velikem trgu, ne da bi jih pri tem ovirali regulatorni predpisi v vsaki državi članici. Zato moramo veliko pozornost nameniti spodbujanju enotnega trga za podporo delovnim mestom in rasti ter stremeti k temu, da bi Evropa postala konkurenčnejša in privlačnejša za naložbe.

To zahteva boljše sodelovanje med EU ter nacionalno in regionalno ravnijo, da se odpravijo ovire za naložbe in izvajajo strukturne reforme. Pred dvema tednoma so bila v priporočilih za posamezne države ugotovljene najnujnejše prednostne naloge za ukrepanje na nacionalni ravni, da bi se reforma lahko nadaljevala. Hkrati pa nekatere ovire vsebujejo močan čezmejni element in zahtevajo ukrepanje na ravni EU. Na podlagi sklepov Evropskega sveta z dne 17. in 18. marca 2016 to sporočilo preučuje izvajanje programa na področju enotnega trga, s poudarkom na tistih področjih, kjer so nujno potrebne strateške politične odločitve za okrepitev in pospešitev potrebnih reform.

Naložbeni načrt za Evropo je vzpostavil usklajeno ukrepanje za spodbujanje financiranja naložb, odpravo ovir, povečanje inovacij in poglobitev enotnega trga. Evropski sklad za strateške naložbe (EFSI) je namenjen preoblikovanju načina, na katerega Evropa podpira naložbe. Več sredstev je namenjenih inovacijskim in infrastrukturnim projektom ter lokalnim projektom, ki jih izvajajo mala podjetja, ki ustvarjajo večino novih delovnih mest. Prvi rezultati EFSI so spodbudni. Skupne naložbe, ki jih je ustvaril EFSI do zdaj znaša 100 milijarde EUR. Več kot 140 000 MSP in podjetij s srednje veliko tržno kapitalizacijo naj bi imelo koristi od izboljšanega dostopa do financiranja Evropskega investicijskega sklada. V 26 državah članicah že podpirajo projekte in nadaljnje ukrepanje. Na podlagi teh dosežkov si Komisija prizadeva za podaljšanje EFSI po letu 2018, kot je bilo napovedano v Sporočilu „Evropa investira ponovno – Ocena izvajanja naložbenega načrta za Evropo", da bi se še naprej podpirali projekti za rast in delovna mesta, ki brez EFSI ne bi bili izvedeni.

2.Enotni trg za rast in delovna mesta

Finančni instrumenti so pomembni za zagotovitev učinkovite rabe redkih virov, vendar ne zadostujejo. Za spodbujanje inovacij in rasti jih je treba dopolniti s strukturno spremembo. Enotni trg ponuja večji trg in omogoča lažji vstop novih in pogosto inovativnih podjetij, medtem ko potrošnikom omogoča širšo izbiro blaga in storitev po nižjih cenah. Inovativni in konkurenčni trgi izdelkov in storitev pomenijo stalne spremembe in prehode od starih izdelkov in storitev k novim, od starih tehnologij k novim ali od starih poslovnih modelov in procesov k novim.

Da bi omogočili inovacije in olajšali take prehode, je treba vlagati v največje evropsko bogastvo – njene prebivalce. Močno si je treba prizadevati za razvoj in prilagoditev veščin in znanja naših prebivalcev. To je bistvenega pomena za blaginjo in rast in od tega bo odvisna sposobnost Evrope za spodbujanje inovacij v digitalni dobi. Kvalificirana delovna sila s sposobnostjo hitre prilagoditve v hitro spreminjajočem se svetu inovacij lahko poveča produktivnost in posledično ustvarja višje plače.

Zagotoviti moramo tudi bolj ugodno in predvidljivo poslovno okolje, ki zmanjšuje upravno obremenitev in omogoča podjetjem in družbi, da izkoristijo priložnosti, ki jih ponujajo inovacije, digitalne tehnologije in poslovni modeli.

Te cilje podpirajo številne ključne prednostne naloge Komisije.

Evropska energetska unija, naša strategija „trgovina za vse“ter sveženj o krožnem gospodarstvu stremijo k ustvarjanju novih priložnosti, doma in na mednarodnih trgih, v različnih sektorjih pa spodbujajo trajnostno gospodarsko rast.

Prihodnji evropski program za nova znanja in spretnosti si bo prizadeval za izboljšanje kakovosti in ustreznosti znanj in spretnosti, boljšo prepoznavnost in primerljivost znanj in spretnosti ter kvalifikacij za lažjo mobilnost in za izboljšane informacije o znanjih in spretnostih, ki omogočajo boljše poklicne odločitve.

Agenda za boljše pravno urejanje tudi prispeva k izboljšanju politik, ki upoštevajo dejanske prednostne naloge prebivalstva s posebnim poudarkom na preglednosti in oblikovanju politike na podlagi dokazov.

Strategija za enotni trg, strategija za enotni digitalni trg in akcijski načrt za oblikovanje unije kapitalskih trgov so jedro tega evropskega reformnega načrta. Njihov cilj je zmanjšanje ovir, vključno z novimi ovirami na področju digitalnega gospodarstva, ter odprava nepotrebne razdrobljenosti. Strategija za enotni trg, strategija za enotni digitalni trg in akcijski načrt za oblikovanje unije kapitalskih trgov se medsebojno dopolnjujejo in so oblikovani za krepitev medsebojnih učinkov. Evropski parlament, Svet in države članice so jih zelo dobro sprejeli. Ta močna podpora je edinstvena priložnost in temeljni pogoj za kakovosten korak v smeri močnejše in konkurenčnejše Evrope.

3.Uresničevanje agende za enotni trg

Z različnimi strategijami, ki so vzpostavljene in jih zadevni akterji široko podpirajo, je vse osredotočeno na njihovo izvedbo. Projekti se izvajajo na vseh področjih in predlagane so bile že številne pobude.

Z izvajanjem tega programa Komisija upošteva svoja načela boljšega pravnega urejanja. Pred sprejetjem odločitve o posamezni pobudi Komisija aktivno sodeluje z zainteresiranimi stranmi, vključno z državljani, dejavnostmi in socialnimi partnerji, analizira učinke obstoječe zakonodaje in izvede celovito analizo o morebitnih učinkih, ki bi jih lahko povzročila pobuda. Kadar koli je to mogoče so obstoječa pravila za spodbujanje skladnosti in zmanjšanje upravnega bremena čim bolj poenostavljena. Za zagotovitev, da bodo državljani in podjetja lahko v celoti izkoristili prednosti enotnega trga, Komisija nadaljuje tudi s podporo državam članicam pri izboljšanju njihove zmogljivosti izvrševanja.

Ko bo Komisija predložila predloge, pa njeno delo še ne bo končano. Uspeh bo navsezadnje odvisen od takojšnjega in odločnega ukrepanja sozakonodajalca ter od dodatnih ukrepov na nacionalni ravni, tudi v smislu prenosa, izvajanja, izvrševanja in spremljanja. Junijsko zasedanje Evropskega sveta bo dobra priložnost za oceno doseženega napredka, da se potrdi zavezanost k enotnemu trgu in sprejmejo potrebni ukrepi, ki bodo omogočili, da postanejo strategija za enotni trg, enotni digitalni trg in akcijski načrt o uniji kapitalskih trgov v celoti operativni.